Simen Hagerup

Simen Børresen Hagerup (født 1980) er en norsk forfatter.

 Liv og virke 
 Familie 
Simen Hagerup er sønn av forfatteren Helge Hagerup og Aina Børresen. Han er bror av Bendik Hagerup og halvbror av Henning Hagerup, Espen Hagerup og Linde Hagerup. Han er barnebarn av lyrikeren Inger Hagerup, forfatter og lektor Anders Hagerup og keramikeren Eva Børresen, og nevø av forfatteren Klaus Hagerup.

 Forfatterkarriere 
Etter Forfatterstudiet i Bø og studier i litteraturvitenskap ved Københavns Universitet debuterte Simen Hagerup i 2004 med Absolutt alt, som han kalte en «tekstsamling».

Sammen med sin bror Bendik Hagerup har han skrevet en opera basert på romanen Moby Dick. Operaen har tittelen «Hvalen eller Moby Dick», og hadde urpremiere på Grusomhetens Teater i Oslo den 7. april 2006.

Simen Hagerup kom i 2008 ut med en gjendiktning av tre av lyrikeren Henri Michaux' bøker: Idéogrammes en Chine (1975), Saisir (1979) og Par des traits (1984). Gjendiktningen fikk navnet Streker. 

I 2009 ga han ut Grufulle tomrom på Kolon Forlag. Dette er en samling av essays, dikt, fortellinger og kåserier. På forlaget Gasspedal ga han i 2012 ut langdiktet Myldr. I 2021 debuterer han som romanforfatter med fantasyboken Jordverv. 

Han har virket som litteraturkritiker i Dagsavisen, og stod bak tegneserie-føljetongen Schubert-mann som ble trykket i musikktidsskriftet Parergon. 

Per 2017 var han bosatt i Berlin. 
 Bibliografi 
 2004: Absolutt alt (tekstsamling)
 2008: Henri Michaux: Streker (gjendiktning) (2008)
 2009: Grufulle tomrom (tekstsamling)
 2012: Myldr (lyrikk)
 2021: Jordverv (roman)

 Referanser 

Kategori:Norske romanforfattere
Kategori:Norske dramatikere
Kategori:Hagerup